safouaneb/arywiki huggingface dataset:
عبد القادر لشهب

عبد القادر لشهب (مزيود ف 13 يوليوز 1954 ف وجدة، توفى ف 10 نونبر 2024) هوّ ديپلوماسي مغريبي و كوايري سابق. حياتو. عبد لقادر لشهب قرا ف كلية لقانون لي تابعة ل جامعة لحسن التاني ف الدارلبيضا، و خدا دوكتورا ف لعلاقات الدولية من جامعة جونيڤ. لكاريير. لكاريير د كوايري. لشهب كان كيلعب كورة كا مهاجم. ف صغرو لعب معا فراقي د لحومة ف وجدة، و من بعد بدا مسيرة ديالو ف الاتحاد الاسلامي الوجدي ف 1972، و مولودية وجدة من 1973 ل 1974. موراها مشى باش يلعب معا لوداد لبيضاوي. ف لموسم اللول ماركا 23 بيت، شي لي عاون لوداد باش تدي لبوطولة ف موسم 1975-1976. مشى من بعد ل سويسرا و لعب ف لبوطولة اللولة ديالها. و لعب 15 مرة معا لمنتخب لوطني لمغريبي. لكاريير د ديپلوماسي. ف 1983، بدا لشهب لكاريير الديپلوماسية ديالو ف وزارة الشؤون لبرانية و التعاون. ف 1988 ولّا مستشار ديال الشؤون لاقتصادية ف التمتيلية ديال لمغريب ف لبيرو ديال لامم لمتحدة ف جونيڤ. ف 1995، ولّا مدير ديال الديوان ديال وزير الشؤون لبرانية و التعاون. ف 1998، تعيّن سفير ديال لمغريب ف كانادا، و ف 2003 تعيّن سفير ديال لمغريب ف الجاپون. ف 2008 تعيّن سفير ديال لمغريب ف روسيا. ف 29 ماي 2009، عطى لبرية د التعيين ديالو ل الرئيس د روسيا ديكساع ديميتري ميدڤيديڤ، و بقى ف هاد لمنصب تال 2019.
التار (آلة موسيقية أذربيجانية)

التار الاذربيجاني هو وتار طويل الرقبة، مقطوع، كيتصنع تقليديا، و كيتستعمل ف جميع البلايص ف جمهورية اذربيجان. هاد لوتار كيتستعمل اما بوحدو اولا مع الات خرة ف بزاف ديال النواع الموسيقية التقليدية. بزاف ديال الناس تيعتابروه اداة موسيقية رائدة ف لبلاد. هاد لوتار و المهارات المتعلقة بيه و تقاليد لعبو دور كبير ف تشكيل الهوية الثقافية ديال الاذربيجانيين. ف عام 2012، تزادت الحرفة ديال الصنعة ديال هاد لوطار و العزف عليه لليستة ديال التراث الثقافي اللامادي عند اليونسكو. كيفاش كيتلعب. تيشد الفنان لوتار افقيا على الصدر ديالو، و كيضرب على لكوارد ديال لوتار ب واحد الريشة، و تيبقى يخدم بزاف ديال تقنيات و زواقات الموسيقية و مجموعة متنوعة ديال التقنيات و ضرابي باش يعطي الوان موسيقية مختالفة. هاد لوتار هادا عندو قيمة كبيرة ف العراسات و الاجتماعات المختالفة، و القصاير. الملاعبيا تينقلو المهارات ديالهم للشباب اما ب الكلام ب الفم، ولا ب العروض الموسقية، و حتى ف المؤسسات الموسيقية التعليمية. تاريخ. "لوتار ديال ازربيجان" ولا "لوتار مول 11 كورد" هو اداة كتختالف شوية على لوتار ديال الفرس، و هو وتار اصلو من لوتار الفارسي اللي طورو واحد سميتو ساديجان ف جوايه عام 1870، و هو مختالف شوية حيت عندو لكوارد كتر. لوتار القوقازي تيكون عندو كورد عالي شوية ف واحد جنب، و عادة ما تيكون فيه جوج كوارد تيدوزو فوق واحد الصفيحة الصغيرة ديال المعدن ف النص ديال الرقبة ديال لوتار. كولشي ݣاع هاد الكوارد ملصقة بواحد الحامل تيهزها. ف النص الثاني ديال القرن تسعطاش، تطور هاد لوتار هادا. و بان واحد من اعظم الموسيقيين ديال هاد الالة هو ميرزا صادق الاسد (1846-1902)، اللي دخل تغييرات ف الكادر و الشكل التقليدي الايراني، و زاد عدد الكوارد و رفعها ل 11. و زايدون، بدل الطريقة د اللعب، و ولى تيهزو ب ركبتو جيهت صدرو. بدا ليزيدهار ديال اللعب على الالات الموسيقية ف القرن العشرين. و ف المثال، كان لوتار هو الرائد ف اول اوركيسترا ديال لادوات الموسيقية الشعبية، لي تدار عام 1931 ب مبادرة من ازير حاجيبيوڤ مسلم ماݣومايڤ اكبر لكتاتبيا الازربيجانيين ف النص لول ديال القرن العشرين. و من بعد وسعات مدرسة العزف على الالات الموسيقية، اللي اسسها ازير حاجيبيوڤ، الاماكنيات الفنية و التقنية ديال الالات الموسيقية. ف الموسيقى الاذربيجانية، كان لوتار كيتخدم ب الدرجة لولى كاداة رئيسية ف ما كيتسمى ثلاثي المقام من المغنيين، و اللي تيدخل فيه حتى الكمنجة و البندير. لوتار سوا كجزء من ثلاثي المقام ولا بوحدو، مازال تال ليوم، كيلعب دور كبير ف فن المقام، التقليدي و الشعبي ديال ازربيجان.
تيبيت

تيبيت (ب التيبيتية བོད، لهجة لاصا [pʰøːʔ˨˧˩] "بود"، ب الشينوية 藏区، "تساكتشو") ولّا تيبيت لكبيرة، هيّ منطقة ف لغرب ديال شرق اسيا، لي كاتكوڤري اغلبية د لهضبة د تيبيت و مساحتها 1، 200، 000 كلم². تيبيت هيّ لوطن ديال التيبيتيين. كاينين مجموعات اتنية خرة تا هيّ كاتعيش ف هاد لهضبة لي هوما لمنڭوليين، مونپا، طامانڭ "Tamang"، تشيانڭ "Qiang"، شيرپا "Sherpa"، لوبا "Lhoba"، و من لقرن 20 شعوب هان و هوي. تيبيت هيّ اعلى منطقة فوق لارض، حيت لعلو لمتوسط ديالها كيوصل ل 4380 ميترو. جات ف جبال لهيمالايا، و اعلى نقطة فيها هيّ جبل اڤيريست لي عندو اعلى قمة ف لعالم كاتوصل ل 8848 ميترو فوق سطح لبحر. لامبراطورية التيبيتية بانت ف لقرن 7، و ف لاوج ديالها ف لقرن 9 فاتت لحدود ديالها هضبة التيبيت، من حوض طاريم و جبال پامير ف لغرب، تال منطقة يونّان و لبنڭال ف الجنوب الشرقي. تقسمات من بعد ل بزاف د لاقاليم. اغلبية ديال لمناطق لغربية و لوسطانية ديال تيبيت (ؤ-طانڭ) توحّدو، وخا غير ب السمية، تحت السلطة ديال سلسلة د لحكومات التيبيتية ف لاصا، شيڭاتصي ولّا بلايص قراب ليهم. لمناطق الشرقية د خام و امضو كانو فيهم قلدات سياسية مشتتة ديال السكان لاصليين، حيت كانو مفرّقين مابين امارات صغار و تجمعات قبلية، و ف بزاف د لحالات كانو كيطيحو تحت لحكم ديال الشينوا. اغلبية د هاد لمنطقة سيطرو عليها لاقاليم د سيتشوان و تسينڭهاي ديال الشينوا. لحدود د تيبيت ديال دابا تشكّلو سيرتو ف لقرن 18. من مور التورة د شينهاي ضد سلالة تشينڭ "Qing dynasty" ف 1912، لعساكريا د تشينڭ تحيّد ليهم السلاح و تجرّى عليهم من منطقة ؤ-طانڭ، ولايني تديكلارات ف الدستور ديال جمهورية الشينوا كا طرف منها تحت مسمّى ديال "منطقة د تيبيت". الدالاي لاما نمرة 13 ديكلارى لاستقلال ديال لمنطقة ف 1913، وخا هاد الدولة ماعتارفات بيها تا شي دولة خرة. لعاصمة لاصا من بعد سيطرات على لغرب ديال شيكانڭ تا هوّ، و بقات تيبيت مستاقلة تال 1951 ملي حتلاتها و ضمّاتها ليها الجمهورية الشعبية الشينوية، من مور معراكة تشامضو، و لهضبة ولات تابعة اداريا للشينوا. لحكومة د تيبيت تحيّدات من مور التمرد لفاشل ديال تيبيت ف 1959. دابا، الشينوا كاتحكم لغرب و لوسط ديال تيبيت كا طرف من لمنطقة لمستاقلة د شيزانڭ، بينمّا الشرق تابع ل مناطق اداريين مستاقلين ديال اقاليم تشينڭهاي، ڭانسو، يونّان و سيتشوان. لحاراكة د لاستقلال د تيبيت كايقودوها سيرتو الزماڭريا التيبيتيين. لمونضامات ديال حقوق بنادم تاهمو لحكومة د الشينوا ب انتهاكات ديال حقوق بنادم ف تيبيت، لي منها التعديب، لحبس لعشوائي، و لقمع الديني، بينمّا لحكومة د الشينوا كاكونطرولي لمعلومة و كاترفض باش يجيو مراقبين من على برّا. كاينين اخبار متناقضين على لحجم ديال لانتهاكات د حقوق بنادم، منها لي كاتوصل ل ابادة تقافية و تشنوين ديال تيبيت. لمضاهر ديال لقمع ديال التقافة التيبيتية باقين كيتوتّقو. اكبر ديانة ف تيبيت هيّ لبوديه التيبيتية. كاينين اديان خرين بحال بون، لي هيّ ديانة اصلية ف تيبيت كاتشبه للبودية التيبيتية، لاسلام، و لمسيحية. لبودية التيبيتية عندها اكبر تاتير على لفن، لمزّيكة و مراسيم لاحتفال ف لمنطقة. لمعمار التيبيتي كيعكس التاتير ديال لمعمار الشينوي و لهندي. لماكلات و لمشروبات لمنتاشرين ف تيبيت كاين منهم الشعير لمحمّر، لحم ياك "Yak"، و اتاي ب الزبدة. معا التزايد ديال عدد السياح ف السنوات اللخرة، ولّات السياحة اكبر سيكتور ديال لاقتصاد د تيبيت، لي شكّل 50، 1% من الدخل لاجمالي ديالها ف 2020.
شنڭي

الشنڭي (ب النڭليزية "triticale"، ب لعربية "شيقم") هوّ نبتة هجينة مابين لڭمح و الشنتي، لي تم التهجين ديالها لمرة اللولة ف لقرن 19 ف سكوطلاندا و المانيا. الشنڭي لمتوفّر تجارياً علاين يكون ديما ناتج على تهجين من الجيل التاني، يعني جاي من تهجين ديال جوج نواع اصليين د الشنڭي. بشكل عام الشنڭي عندو الجودة د لحبوب د لڭمح، و لمقاومة للامراض و التغيرات د لبيئة و التربة لي عند الشنتي. ف اغلبية د لحالات كيتم زراعة الشنڭي على ود لعلف د لكسيبة، ولايني كاينين تا ماكلات د بنادم مصاوبين منو، بحال سيريال د لفطور، لي يقدر لواحد يلقاهم ف لحوانت ديال لماكلة الصحية. اكبر بلدان ف لانتاج ديال الشنڭي هوما پولونيا، المانيا، بيلاروسيا، فرانسا و روسيا. ف 2014، تنتجو 17، 1 مليون طن ديال الشنڭي ف لعالم كامل، على حساب مونضامة لماكلة و الزراعة (فاو). لبرنامج ديال تحسين الشنڭي، لي تابع للمركز د تطوير الدرا و لڭمح "CIMMYT"، كيهدف ل تحسين لانتاج د لماكلة و التغدية ف لبلدان النامية. الشنڭي تعتابر بلي لي عندو پوطونسييل كبير ف لانتاج ديال لخبز و مواد خرين د لماكلة، بحال لحلوى، لمعجنات، لعجينة د لپيتزا، و السيريال د لفطور. لمحتوى ديال لپروتين فيه طالع على لي كاين ف لڭمح، وخا لڭلوطينين "glutenin" ناقص. لحبوب ديال الشنڭي كيتعتاقد بلي فيهم الليزين "lysine" تا هوّ زايد على لڭمح. التاقبّول ديالو كيشتارط بلي الصناعة ديال الطحين تاضاپطيه، حيت التقنيات ديال الطحين د لڭمح ماشي بحال ديال طحين الشنڭي. لابحات لي تدارو بيّنو بلي الشنڭي يقدر يتخدم كا حبوب ديال لماكلة، و ب لخصوص بلي النشا ديالو كيقدر يهضمو بنادم. و راه ديجا متوفّر دابا للماكلة و عندو اهمية قتيصادية كبيرة. و عاد جلب لانتباه ليه كا مصدر ديال الطاقة، حيت كاينين دابا ابحات على لاستعمالات ديالو ف لانتاج ديال لبيوايطانول. الشنڭي تخدم تا ف لمصاوبة ديال لڤوضكا.
طاريفات ديال لولاية التانية د طرامپ

الطاريفات ديال لولاية التانية د طرامپ هوما طاريفات لي دار الرئيس د لميريكان دونالد طرامپ، باش يزيّر السياسة لحمائية ديال لميريكان. ف ابريل 2025، هاد النسبة طلعات من 2% ل 24 ف لموعدّال، لي كاتّعتابر اعلى نسبة من هادي قرن. ترامپ صعّد ف لحرب التجارية بين لميريكان و الشينوا، ب الزيادة ديال الساس د الطاريف على لواردات ل 54% من 9 ابريل 2025. و بدا حرب تجارية معا كانادا و لمكسيك ملي فرض طاريف ديال 25% على اغلبية د السلاعي ديال كانادا و لمكسيك، ولايني تراجع من بعد و دار استتناء مامحدّدش ف لوقت للسلاعي لي كيوافقو الشروط ديال لاتفاقية بين لميريكان، كانادا و لمكسيك. ترامپ ڭال بلي هاد السياسة كاتهدف باش تحمّل هاد لبلدان لمسؤولية ف الطرافيك ديال لاضروڭ و لهجرة اللاشرعية، و ف نفس لوقت تدعّم الصناعة لمحلية ف لميريكان. من بعد، فرض 25% ديال الطاريف على واردات د لالومينيوم، لفولاد، و لمنتوجات ديال الطوموبيلات من جميع لبلدان، و متوقع بلي لاجزاء ديال الطوموبيلات تا هوما غادي تّفرض عليهم نفس الطاريفة. ف 2 ابريل 2025، لي ترامپ سمّاه "يوم التحرير"، صدر امر تنفيدي ب فرض طاريفة على جميع لواردات للميريكان ب نسبة ديال 10% ف لمينيموم، ب استتناءَات قلال. زيادة على هادشي، 57 دولة و كيان تفرضات عليهم طاريفة ديال 11 تال 50%. الطاريفة اللولة بدات ف 5 ابريل، و التانية كانت غادي تبدى ف 9 ابريل 2025، ولايني ترامپ قرّر باش يعلّقها ل مدة 90 يوم على جميع لبلدان ال57 من غير الشينوا. لاعلان ديال ادارة ترامپ على هاد الطاريفات لي تسمّاو "طاريفات عكسية"، مصطلح لي كيتير الجدل، زيادة على طاريفات "انتقامية" من عند لبلدان لخرين ضد لميريكان، ادّاو كراش ديال سوق التعاملات. على حساب الصيغة د لحساب ديال الطريفات لعكسية لي نشراتها لادارة د ترامپ، لعجز التجاري كيتّعتابر شي حاجة سلبية و خاصو يتحيّد ب اي شكل. كانادا، الشينوا، و لاتحاد لؤروپي علنو طاريفات ديالهم ضد لمنتوجات د لميريكان، ف لوقت لي بلدان خرين بداو كيساومو باش يمنعو مطايفات تجارية اضافية. راه متوقع بلي هاد الطاريفات ديال ترامپ غادي يتسببو ف ركود قتيصادي.
پول پاصكون

پول پاصكون (مزيود ف 13 ابريل 1932 ف فاس، توفى ف 21 ابريل 1985 ف موريطانيا) صوصيولوݣ مغريبي من اصل فرانساوي. لخدمة لاكاديمية ديالو ركّزات على لاحتلال لفرانساوي ف لمغريب، و النضام الراسمالي لي جا معاه، و التطور د لمغريب مورا لاستقلال. پاصكون كان اهم باحت مختص ف لاقتصاد و لفلاحة د لمغريب، و التحول ديال لبلاد ف لوقت د لاحتلال و مورا لاستقلال. پاصكون يقدر يكون اول باحت درس الجبل لمدوّر حدا سيجيلماسة. حياتو. پاصكون كان من فاميلة ديال "الرجلين لكوحل" "Pied Noir"، لي كانو عساكريا و مستوطنين ؤروپيين ف شمال افريقيا. تزاد ف فاس، و كان ولد انجينيور د السيڤيل، لي منو ورت لحب ديال لخروج و التسافير. من بعد، هضر ل صاحبو ارنيست ݣيلنير على التاريخ ف الفاميلة ديالو: جدّو كان من الرجلين لكوحل لي خداو اراضي ف لمغريب من مور لحرب لعالمية اللولة، ولايني ماصدقتاش ليه ف لفلاحة. واحد من جدودو كان ف حرب الريف. بسباب التوترات لي طبعات لعلاقات لمغريبية لفرانساوية ف لخمسينات و التاريخ د لفاميلة ديالو، پاصكون ولّى "حياتو كلها متفاني ف فهم و تطوير لفلّاح لمغريبي". فاش كان ف عمرو 7 سنين دخل پاصكون معا لكشّافا. ف 1942، واليديه تشدّو ف لحبس، بّاه ف بودنيب و مّو ف ميدلت، حيت عارضو لحكومة ديال ڤيشي لي تشكّلات بعدما خسرات فرانسا ضد المانيا النازية ف لحرب لعالمية الجاوجة. پول لي كان دري عمرو 10 سنين تحطّ ف مدرسة داخلية حتى جاو لميريكانيين ل شمال افريقيا. ف 1964، خدا پاصكون الجنسية لمغريبية. لكاريير. پاصكون كان تابع للفلسفة لمادية و ف نفس لوقت كان كيركّز على لاهمية ديال لافكار، و بعتيبارو صوسيولوݣ، حتى ديال الجغرافيا، الطيكنولوجيا و سيرتو ديال التاريخ. پاصكون كان كيشوف بلي منطقة لحوز هيّ واحد لمجال ديال لبحت و موضوع لي الناس (مغاربا ولّا ماشي مغاربا) يقدرو يستافدو منّو من ناحية كيفاش التغيير كيطرا و كيفاش يقدر يتدار. فاش كانت عندو 17 عام، ربح جايزة على تقرير على واد زيز و واد رغيس، و عاماين موراها خدا لباك صيونص اكس ف ليسي ݣورو ف الرباط. مشي ف شعبة لعولوم الطبيعية و خدا سرتيفة د لقراية لعالية التحضيرية "Certificat d'études supérieures préparatoires" ف 1952. ف داك لعام نيت مشي زار الجبل لمدوّر، و ف 1956 كتب عليه مقال ف مجلة هيسپيريس و مونوݣراف ف نفس لعام. ف داك لعام نيت، خدا ليصونس ف لعولوم الطبيعية، و ف 1958، خدا ليصونس ف الصوسيولوجيا. بعدما خدم ف لادارة واحد لمدة، توضّف ف معهد لحسن التاني د لاݣرونوميا و لبيطرة ف 1970، و تماك فين خدم ف عدد ديال لمناصب حتال لموت ديالو. و كان اسس عدد ديال لوحدات، منها الضيپارطومو ديال التنمية لقروية. ف 1975، دار التيز ديالو على بحت متعدد التخصصات (فيه التاريخ، الصوسيولوجيا، و الجغرافيا، معا ابحات ديالو ف لارشيڤات ديال العائلات و الحكّام)، على اقليم لحوز حدا مراكش. ف 1977، تّنشر هاد لبحت و كاين لي عتابرو "اكبر خطوة ف الدراسات د شمال افريقيا. حيت كيعطي ميتال واعر ديال لعمق د التحليل ملي تقنيات متعددة التخصصات و مصادر محلية و عقل ابداعي كيتركزو ف فهم منطقة وحدة". پاصكون كان شيوعي ماركسي، ولايني تخلى على هاد لافكار من بعد. پاصكون كان باحت مرافق ف لمركز لوطني د لبحت لعلمي ف فرانسا، و استاد مرافق ف الجامعة لكاطوليكية د لوڤان، ف بلجيكا. پول پاصكون كان ملحد. كانو عندو جوج ولاد لي ماتو ف حرب الصحرا. توفى پاصكون ف كسيدا ب الطونوبيل ف موريطانيا، و خلّى مراتو من موراه هجّالة. ف لبريّة د النعي ديالو، كتب صاحبو ارنيست ݣيلنير: مات ف اوج لقوة ديالو، ف واحد لوقت لي كانت عندو انتاجية خارقة. لوفاة ديالو راها طراجيديا انسانية، و خسارة فايتة لعبار للاكاديميا. راه كان بلا نيقاش واحد من اكتر الدارسين ديال لمجتمع د لمغريب و د شمال افريقيا ف لعمق و لمعرفة ديالو.
علي نجاب

علي نجاب (مزيود ف 31 دجنبر 1943، توفى ف 26 نونبر 2024) ؤفيسير مغريبي ديال لقوات الجوية لملكية لمغريبية. كان تشد ف 10 شتنبر 1978 من عند جبهة لپوليزاريو ف لحرب د الصحرا. بعدما طلقوه من بعد 25 عام، شهد على لوضعية د لحياة ديال لمحابسيا لمغاربا ف لمقر لعام ديال لبوليزاريو ف تيندوف، الدزاير. حياتو. علي نجاب تزاد ف 1943 ف تازة ولّا مغراوة. لواليد ديالو هوّ محمد نجاب بن عبد السلام من قبيلة بني ورياغل، و لواليدة ديالو حدهم بنت بلقاسم من لقبيلة الزناتية ديال بني واراين. نجاب دار لفورماسيون ديالو ف سان انطونيو ف ولاية طيكساس، لميريكان، ف مدرسة الجو ديال صالون دو پروڤانس، ف فرانسا، ف مركز التدريب على الصيد ف مدينة تور، فرانسا، و عاود ف ايران. ف 1978، ولّا شاف ديال وحدة عسكارية. طاح فاش كان صايݣ طيارة من نوع نورثروپ اف-5، 50 كيلوميطر على السمارة، و تشد من عند جبهة لپوليزاريو. على حساب ما عاود، ستجوبوه ؤفيسيرات دزايريين. بسباب الرفض ديالو باش يسبّ لماليك لحسن التاني، محاولة حماية محابسي خور، و محاولة ديال لهروب، تعرّض للتعديب من عند جلّادين. بفضل ملاقية ديالو معا اندرو يانݣ لي جا يزور تيندوف ف 1980، مراتو عتيقة صايغ سمعات اول خبار عليه من فاش تشد، و قدرات باش تتبادل لكوليات معاه ب لمعاونة ديال لجنة الصليب لحمر لعالمية. ف 1 شتنبر 2003، تّطلق سراحو، و شاف بنتو علا للمرة اللولة لي كانت باقية عندها 3 سنين ف 1978. عطا نجاب شهادات ف عدد ديال لمناسبات على لوضعية د لاعتقال عند جبهة لپوليزاريو. ف 2005، لكولونيل ماجور قدور طرزاز دوّز ليه برية لي كان معوّل يعطيها للماليك محمد السادس، و لي فيها كان كيدافع على لپالط لمغاربا ضد اتهامات ب عدم لكفاءة، و ݣال بلي الطيارات د اف 5 ماكانوش مجهّزين ب سيستيم مضاد للصوارخ. هاد لبرية خرجات للعلن، و ف 2008، تّحكم على طرزاز ب 12 عام د لحبس ب تهمة تخراج اسرار ديال الدولة، ولايني خرج من لحبس ب عفو ملكي ف 2011. علي نجاب توفى ف الرباط على عمر د 81 عام.
ولاد لبوعزاوي

ولاد لبوعزاوي هيّ فرقة مغريبية د لعيطة لمرساوية، مكوّنة من 4 د لخوت، و كانو معاهم بنات ف بعض لفترات بحال الشيخة تسونامي لي بدات لكاريير ديالها معا لفرقة ف اللخر د التمانينات. ولاد لبوعزاوي دارو عدد ديال لحفلات ف لمغريب، ف معهد لعالم لعربي ف پاري، فرانسا، و جامعة واشينطون ف لميريكان، و ساهمو ف احياء فن لعيطة. تاريخ. لي اسسو لفرقة هوما الشيخ لبوعزاوي لي كيتّعتابر من الركايز ديال فن لعيطة لمرساوية، و ولادو لي كمّلو لخدمة ديالو عبر كتر من 50 سنة، و ساهمو بشكل كبير ف تاسيس لمهرجان لوطني د لعيطة لي كيتدار ف اسفي، تحت الرعاية ديال وزارة التقافة. الشيخ لبوعزاوي ماعمّرو سجل لاغاني ديالو، حيت لعائلة ديالو كانت محافظة، و كانت ضد لممارسة ديالو للعيطة. ولاد لبوعزاوي ورتو فن لعيطة لمرساوية على الرواد ديالو د لخمسينات بوشعيب لبيضاوي و لماريشال قيبو. لفرقة دارت جولات فنية ف 5 د لقارات.
ريتشارد بن عزوز

رحال الهواري لمعروف ب ريتشارد بن عزوز (مزيود ف 24 نونبر 1950 ف ولاد تايمة) هوّ ناشط و يوتيوبر مغريبي عندو الجنسية د لميريكان. عزوز معروف ب لمعارضة ديالو للنظام السياسي ف لمغريب، لي عبّر عليها ف ڤيديوات ديالو ب داريجة فيها بزاف ديال تخصار لهضرة. حياتو. ريتشارد بن عزوز تزاد ف ولاد تايمة حدا تارودانت، و كبر ف الدارلبيضا. خدم كوليكتور ديال الضرائب، و تتّاهم ب الرشوة و لابتزاز، و تطرد من خدمتو. هادشي خلاه يهاجر للميريكان ف 1972. ف السنوات اللخرة ولّا عضو ف حاراكة معارضة ديال الجمهوريين لمغاربا، لي اسسها احمد تاشفين بلقزيز ف 7 ماي 2012. تّشهر عزوز من 2013 بسباب لمواقف ديالو لي كاتعارض لملكية و تامغرابيت، سيرتو من مورما لاصلاحات لي تبعو حركة 20 فبراير ماعطاوش النتائج لي كانو بزاف د الشباب كيتسناوها. الشباب لمغاربا ولاو كينشرو لمقاطع ديال لڤيديوات ديالو و كيعاودو عبارات لي كيڭولها ف دوك لڤيديوات، للتعبير على السخرية. تال 14 ماي 2017، كانو عندو 40000 ابوني ف لقناة ديالو ديال يوتوب، و 13 مليون مشاهدة ديال لڤيديوات ف لمجموع. لمواقف ديالو. بشكل عام كيعتابر عزوز بلي التقافة لغربية متفوّقة على التقافة ديال لمغريب، و هادشي كيفسّر علاش بدل سميتو ل "ريتشارد". ف نفس لوقت كيعتابر بلي لمغريب "سيطرات عليه التقافة لعربية"، و بلي لمغاربا خاصهم يردّو لقوة و لاعتبار للتقافة لامازيغية. لافكار ديال ريتشارد عزوز ماكانش عندها شي تاتير فكري وسط الشباب، حتى من بين الناشطين لامازيغ، ولايني لمقاطع ديال لڤيديوات و السكرينات ديالهم تنتاشرو ف انتيرنيت على شكل ميمات بسباب لاسلوب لكوميدي ديالو.
لاسيڭون

لاسيڭون (ب لفرانساوية La Cignogne) موناضة مغريبية عندها لمداق ديال لحامض، بانت ف 1929، و نتجاتها شركة لمعاصر لمجمدة لعالمية "Brasserie Glacière Internationale (BGI)". تاريخ. ف عام 1929، ف لوقت ديال لاستعمار د لمغريب من عند فرانسا، طلقات شركة لمعاصر لمجمدة لعالمية مجموعة ديال لمشروبات اللاكوحولية، وخا كانت ف لاصل شركة متخصصة ف لبيرة لي لكليان ديالها ب لاساس هوما لمستعمرين لفرانساويين. لهدف ديال الشركة كان باش تستقطب لكليان من لمغاربا لمسلمين لي عندهم حرام يكونصوميو الشراب. لاسيڭون عرفات نجاح كبير ف جميع الطبقات ديال لمجتمع لمغريبي، و ولّات موجودة ف كل دار. كانو عندها 4 د لوزينات ف لبلاد، ف الدارلبيضا، فاس، مراكش و طانجا. ف 1937، الشركة، لي كانت اسسات "شركة لمعاصر د لمغريب" Brasserie du Maroc (دابا شركة لمشروبات د لمغريب)، دارت مخزن جديد ف قنيطرة، لي كيسطوكيو فيه التمار د لاحماض (سيرتو الليمون) لي كايجي من منطقة لغرب، و لي تخدّمو ف صناعة لمشروب الجديد ديالها جيدور لي تا هوّ عرف نجاح كبير ف السوق لمغريبية. ف اللخر ديال السبعينات، هاد لمشروبات كانو كينافسو الند للند مشروبات عالمية بحال كوكا كولا و پيپسي. ب لموازاة معا هاد النجاح، واحد لقانون ديال "تمغريب" الشركات فرض على BGI باش تغادر لمغريب و شركة خرة لي هيّ SNI ستاغلات لفرصة باش تشري لاسهم ديالها ف 1974. هاد الشركة طلقات مشروبات جديدة بحال يوكي Youki و جيل Gil، لي تاهوما عرفو نجاح. التحياد من السوق. ف لبدية ديال لعولمة لاقتصادية ف لمغريب، بدات لماركة د لاسيڭون كاتنقص ف لانتاج، بسباب اتفاقية معا كوكا كولا، و بشوية بشوية بدات كاتغبر من السوق. ف 1997، وقف لانتاج ديال لاسيڭون بشكل رسمي، وخا كانو الطلبات عليها ماكيحبسوش. الشركة خرجات بشكل كامل من السوق ديال لموناضات بعدما خسرات قضائياً ضد كوكا كولا ف 2003. لاسيڭون ماغبراتش من لعقل الجمعي ديال لمغاربا، و ولّات اسطورة ف التقافة و لفن لعصري د لمغريب. الرجعة. ف يونيو 2024، شركة لمشروبات د لمغريب، لي كانت تابعة ل ڭروپ كاسطيل، تباعت ل ڭروپ موتانديس لي كيملكو عادل الدويري، و علنات على الرجعة ديال لاسيڭون، ف لقراعي و لكانيطات كيما كانت قبل. ف 1 اكتوبر ديال نفس لعام بانت لاسيڭون لمرة اللولة ف لمارشيات د لمغريب مور غبرة ديال كتر من ربع قرن.
جمال بلمجدوب

جمال بلمجدوب (مزيود ف 15 نونبر 1959) مخريج ديال لافلام و كاتب سيناريو و ناقد سينمائي مغريبي. ف 1978، خدا ليصونس ف لاقتصاد ف مدينة ليل لفرانصاوية، موراها قرا السينيما. دار لاخراج ديال بزاف د لافلام لمغريبية، من اهمها فيلم قسم 8 لي خرج ف التلفازة. خدمتو. دار بلمجدوب لاخراج ديال عدد د لافلام و لمسلسلات من بينها:
بيت (توضيح)

هادي صفحة د التوضيح. ف لعربية كلمة "بَيْت" كاتعني "دار" ب الداريجة. كلمة بِيت ف الداريجة يمكن يكونو عندها هاد لمعاني:
ميمون عزيزي

ميمون عزيزي (مزيود ف 1972 ف هاڭن، المانيا) هوّ كاتب، باحت سياسي، عالم د النيورولوجيا و لپسيكولوجيا، طبيب نفسي و ديال لمستعجلات، عالم د لاجتماع و فيلسوف الماني من اصول مغريبية. عطا بزاف د لمحاضرات ف المانيا كلها على مواضيع بحال لاندماج و لهجرة، السياسة، لاسلام، التطبيب ف لحالات لحساسة تقافياً، التطوير لاحترافي ديال الجمعيات لاسلامية، زيادة على محاضرات ف الطب النفسي و النيورولوجيا. حياتو. تزاد و كبر ميمون عزيزي ف هاڭن. فاميلتو اصلها من لمغريب. بعدما قرا الطب ف مدينة اسن، دار فورماسيون ف النيورولوجيا و الطب النفسي. ب لموازاة كان كيقرا لعولوم السياسية، الصوسيولوجيا و لفلسفة ف جامعة هاڭن. ف نفس لوقت كان خدّام معا مونضامة "لموت ف لغربة" "Sterben in der Fremde e. V"، لي كاتهتم ب لحياة و لموت ف علاقتها معا لخلفية التقافية. عزيزي مهتم ب لاندماج ديال لمسلمين، و الصراع ضد التطرف، و كيدعو للحوار بين لاديان و التقافات. و كيدافع على لحقوق ديال لمتليين لمسلمين لي مراض ب السيدا. زيد عليها، دار شي عروض هضر فيها على لموت الرحيم عند لمسلمين، و خدم معا جمعيات مسيحية بحال كاريطاس "Caritas" و ضياكوني "Diakonie". حطّ فكرة ديال تاسيس جمعية خيرية اسلامية، لي خدمتها تتهلا فالناس لي قربو يموتو و باغي يدير شبكة ديال لمعاونة و السوكور للمسلمين. عزيزي كينبه الناس على خطر ديال لمخدرات و كيوعيهم باش يخرجو من لبلية ديالو. خدم حتى باش يدير طب نفسي لي كيحتارم تقافات مختالفة ف المانيا. عزيزي كان هوّ لي بدا و واحد من لي سناو على اعلان فرايبورڭ. من شتنبر 2021 تال مارس 2025، عزيزي كان شاف ديال الطبّا ديال طب الشيخوخة و النيورولوجيا د الشيخوخة ف السبيطار لعام ديال مدينة تسيلي "AKH Celle". من 1 ابريل 2025، راه شاف ديال الطبّا ف لكلينيك ديال طب الشيخوخة و النيورولوجيا د الشيخوخة ف زيندلفينڭن. تراجع من مشروج جامع بن رشد-ڭوته. ميمون عزيزي كان من بين لمؤسسين ديال جامع بن رشد ڭوته ف برلين، لي هوّ الجامع لوحيد ف المانيا لي كيعتابر راسو "ليبيرالي" و كيخلي الرجال و لعيالات يصليو بجوج مجموعين. ف 17 يونيو 2017، نهار مور لحلان ديال الجامع بشكل رسمي، كتب ف فيسبوك بلي بغى يبعّد على لمسائل السياسية "ل اسباب شخصية". ف 21 يونيو، كتب ف فيسبوك بلي راه تعامل معا "لمسلمين لي كيڭولو على راسهم اصلاحيين"، غير بلعاني باش يدير دراسة علمية على "لانتقاد ديال لاسلام و لاسلاموفوبيا"، لي كيعتابرها "فاشية ضد اسلامية". واحد الناطقة ب السمية د الجامع ڭالت بلي ماعاوداتش سمعات منو من فاش دار هاد التصريحات. شوية قبل من لحلان د الجامع، كان عزيزي هضر ف التيليفون معا سيران اطيش، لمؤسسة لخرة ديال الجامع، و ڭال ليها بلي بغى يتراجع على لمشاركة، و ماحضرش للمراسيم د لحلان. حيت ديجا عزيزي و لفاميلة ديالو كانو تلقّاو تهديدات بزاف د لمرّات من عند متشددين اسلاميين، كاينين فتيراضات بلي التراجع ديالو كان ب لاكراه.
بيت الضياف

الصالون لمغريبي ولّا بيت الضياف هيّ واحد لبيت ف الدار لي كاتكون مخصصة للاستقبال د الضياف، و كايكون فيها اتات خاص كانلقاوه سيرتو ف الديور د لمغريب، بحال السدادر. بيت الضياف ف لعادة كاتكون قريبة للدخلة د الدار، و منفاصلة على لبيوتا لخرين، بحال بيت النعاس، على ود لمحافضة على لخصوصية ديال مّالين الدار.
هباط د لقامار

لهباط د لقامار (ب النڭليزية "Moon lander" ؤلا "lunar lander") هوّ واحد لمركابة فضائية لي مصاوبة باش تهبط فوق السطح د لقامار. ل حد عام 2023، لمودول د لقامار د اپولو هوّ لهباط د لقامار لوحيد لي تخدّم ف رحلة ديال بنادم للفضاء، و هبط 6 د لمرات مابين 1969 و 1972 ف لفترة ديال لپروڭرام د اپولو د لميريكان. عدد ديال لهباطات الروبوطية نزلات للسطح د لقامار، و شي وحدين منهم رجعو للارض ب شانتيوات ديال لحجر و التراب لقاماري. الديزاين ديال لهباط د لقامار كيعتامد على عدد د لعوامل لي كاتفرضها لحمولة، الشروط ديال الدفيع و التوجاد. كاينين عوامل خرين بحال المتطلبات الطاقية، لمدة د لمهمة، النوع ديال لعمليات لي لهباط خاصو يدير فوق لقامار، و السيستيم ديال دعم لحياة يلا كانت الرحلة ماهولة. الجابدية ديال لقامار (عالية يلا تقارنات معا اي كويكب معروف، و نازلة على اي كوكب ف لمجموعة الشمسية)، و عدم وجود جوّ كيعنيو بلي لهبّاط مايقدرش يفراني بل خاصو يخدّم الدفيع لعكسي باش يهبط بشوية.
محمد شوبي

محمد شوبي (مزيود ف 4 دجنبر 1963، توفى ف 2 ماي 2025) هوّ مومتيل مغريبي لي شارك ف بزاف د لافلام و لمسلسلات لمغريبية. لكاريير. بدات التجربة ديال شوبي ف لمسرح ف مراكش ف اللخر ديال السبعينات، و كان ديك الساع باقي مراهق. خدا تجارب ف مسرح لهواة، قبل مايلتاحق ب لمعهد لعالي د لفن لمسراحي و تّنشيط تّقافي ف الرباط. لمسرح. شخّص شوبي ادوار متنوعة ف عدد ديال لمسرحيات بحال "لعازب" ديال جمال الدين الدخيسي، و "صوت و نور" ديال الطيب الصديقي ف 1988. و زيد عليها مسرحيات "بوحفنة" و "ولاد لبلاد" ديال يوسف فاضل ف 1999، "النشبة" ديال مسعود بوحسين ف 2007، لي كتب النص ديالها احمد الطيب لعلج. و دار لاخراج ديال مسراحيات ف اللخر د التسعينات، لي هيّ "هيستيريا"، "لمدينة و لبحر"، "مرتجل" و "رسائل خطية". السينيما و التلفازة. لبدية ديال محمد شوبي ف السينيما و التلفازة كانت ف مسلسل "ولاد الناس" د لموخريجة فريدة بورقية، و موراها بان ف اعمال خرين لي منهم افلام د السينيما و التلفازة، مسلسلات و سيتكومات. خدمتو. على مدار لكاريير ديالو، شارك شوبي ف بزاف د لاعمال د التلفازة و السينيما.